अब दुर्ग में वाटर मीटर के साथ ही दिए जाएंगे नए नल कनेक्शन
जल प्रदाय आवर्धन योजना फेज-2 के तहत आउटर कॉलोनी में पीएचई ने 5 टंकियों बनाने के साथ पाइपलाइन बिछाने का काम पूरा कर लिया है। पाइपलाइनों की सफाई जारी है, जिसके पूरे होने के बाद नई टंकी से पानी सप्लाई शुरू की जाएगी। इसके लिए नया नल कनेक्शन देने की प्रक्रिया निगम ने शुरू कर दी है। वहीं निगम ने पानी की बचत के लिए नए कनेक्शन में वाटर मीटर लगाने का निर्णय लिया है।
उल्लेखनीय है कि उरला, बघेरा, मीनाक्षी नगर, कातुलबोड़ और बोरसी क्षेत्रों में नए नल कनेक्शन देने की प्रक्रिया निगम ने शुरू कर दी गई है। इच्छुक व्यक्ति निगम कार्यालय में अपना आवेदन जमा कर सकते हैं। लेकिन उन्हें नल के साथ वाटर मीटर भी लगवाना अनिवार्य होगा। महापौर चंद्रिका चंद्राकर और आयुक्त एसके सुंदरानी ने बताया कि इन क्षेत्रों में बीपीएल और एपीएल सभी को वाटर मीटर के साथ नया कनेक्शन दिया जाएगा। हितग्राही वाटर मीटर स्वयं खरीद कर भी लगवा सकते हैं या निगम से भी ले सकते हैं।
उन्होंने कहा कि इससे जहां पानी की बचत होगी। वहीं लोगों को 24 घंटे पानी मिलेगा। उन्होंने कहा कि 24 घंटे पानी सप्लाई से लीकेज आदि की समस्या कम होगी, वहीं पाइपलाइन में गंदा पानी आने की संभावना नहीं रहेगी। वाटर मीटर लगने से लोग आवश्यकता अनुसार पानी का उपयोग करेंगे। इससे लोगों में पानी बचाने के लिए जागरुकता भी आएगी। उन्होंने बताया कि सभी बचे कार्य जल्द पूरे कराने के बाद द्वितीय जल आवर्धन योजना का लोकार्पण कर पेयजल सप्लाई शुरू की जाएगी।
अवकाश के दिन 3.53 लाख टैक्स की हुई वसूली
ईद मिलादुन्नबी की छुट्टी के बावजूद गुरुवार को राजस्व विभाग कर्मचारियों ने नगर निगम में टैक्स जमा किया। लोगों ने 3 लाख 53 हजार रुपए का अपना बकाया टैक्स जमा किया। 24 दिसंबर को ईद व 25 दिसंबर को क्रिसमस समेत रविवार मिलाकर चार दिनों का अवकाश पड़ रहा है। जिसे देखते हुए आयुक्त एसके सुंदरानी ने राजस्व विभाग के कर्मचारियों को टैक्स की वसूली अवकाश के दिनों में भी करने के निर्देश दिए हैं। अब सभी सहायक राजस्व निरीक्षक निगम कार्यालय में सुबह 10.30 बजे से टैक्स लेने के लिए बैठ रहे हैं। वहीं ऑनलाइन टैक्स भी जमा हो रहा है। आयुक्त ने करदाताओं से अवकाश के दिनों में भी समय निकालकर टैक्स जमा करने कहा है।
hin_Deva hin_Deva hin_Deva hin_Deva hin_Deva hin_Deva